ส่วนที่ 1

ข้อมูลสรุป (Executive Summary)

บริษัท เจริญโภคภัณฑ์อาหาร จำกัด (มหาชน) (“ซีพีเอฟ”)
เป็นบริษัทหลักในประเทศไทยของเครือเจริญโภคภัณฑ์ ในการดำเนินธุรกิจเกษตรอุตสาหกรรม
ด้านการเลี้ยงสัตว์และผลิตอาหารจากเนื้อสัตว์ทั้งในประเทศและต่างประเทศ
โดยการดำเนินธุรกิจส่วนใหญ่อยู่ในประเทศไทย ณ วันที่ 31 ธันวาคม 2548
ซีพีเอฟมีบริษัทย่อยทั้งสิ้นจำนวน 43 แห่ง
เป็นบริษัทย่อยที่ดำเนินธุรกิจหลักด้านเกษตรอุตสาหกรรมครบวงจรในประเทศไทยและดำเนินธุรกิจที่เกี่ยวกับกิจการในประเทศไทยจำนวน
31 บริษัท บริษัทย่อยที่มีกิจการในต่างประเทศจำนวน 8 บริษัท และบริษัทย่อยที่ดำเนินธุรกิจอื่นๆ อีก
4 บริษัท

การดำเนินธุรกิจเกษตรอุตสาหกรรมครบวงจรในประเทศไทย
ซึ่งดำเนินการโดยซีพีเอฟและบริษัทย่อยในประเทศไทยนั้น
เป็นธุรกิจที่เริ่มจากการจัดหาวัตถุดิบที่ใช้ในการผลิตอาหารสัตว์ การผลิตและจำหน่ายอาหารสัตว์
การเพาะพันธุ์สัตว์ การเลี้ยงสัตว์ การแปรรูปเนื้อสัตว์ การผลิตสินค้าอาหารจากเนื้อสัตว์
โดยแบ่งออกเป็น 2 ธุรกิจหลักคือ ธุรกิจสัตว์บก ซึ่งครอบคลุมสินค้าหลักในกลุ่มของไก่ เป็ด และสุกร
และธุรกิจสัตว์น้ำ ซึ่งครอบคลุมสินค้าหลักในกลุ่มของกุ้งและปลา
โดยผลิตภัณฑ์ในแต่ละธุรกิจยังสามารถแบ่งได้เป็น 3 หมวดหลัก ได้แก่ หมวดอาหารสัตว์
หมวดพันธุ์สัตว์ หมวดเนื้อสัตว์และผลิตภัณฑ์อาหาร โดยในปี 2548
รายได้จากผลิตภัณฑ์ที่ผลิตได้ของแต่ละธุรกิจจากกิจการในประเทศ คิดเป็นสัดส่วนเท่ากับร้อยละ 87
ของรายได้จากการขายสุทธิ
ซึ่งการจัดจำหน่ายผลิตภัณฑ์ของกิจการในประเทศไทยส่วนที่เป็นการจัดจำหน่ายภายในประเทศ
ส่วนใหญ่จะเป็นการดำเนินการโดยบริษัทผู้ผลิตที่กระจายอยู่ในภูมิภาคต่างๆ ของประเทศ
ส่วนการจัดจำหน่ายในต่างประเทศนั้น
จะดำเนินการโดยอาศัยเครือข่ายของบริษัทย่อยในต่างประเทศ 6 บริษัท ได้แก่ Aqua Beauty,
Inc. และ Aqua-Agri Foods International, Inc.
ซึ่งเป็นผู้จัดจำหน่ายผลิตภัณฑ์อาหารทะเลในตลาดสหรัฐอเมริกา และ CPF Europe S.A. Fusion
Foods Limited CPF Denmark A/S และ CPF Tokyo Co., Ltd.
ซึ่งเป็นผู้จัดจำหน่ายสินค้าเนื้อสัตว์แปรรูปและผลิตภัณฑ์อาหารสำเร็จรูปในสหภาพยุโรป
สหราชอาณาจักร กลุ่มประเทศในแถบสแกนดิเนเวีย และประเทศญี่ปุ่น ตามลำดับ

ส่วนการดำเนินธุรกิจเกษตรอุตสาหกรรมในต่างประเทศ ซึ่งมีรายได้ในปี 2548 คิดเป็นร้อยละ 13
ของรายได้จากการขายสุทธิตามลำดับนั้น ซีพีเอฟดำเนินการผ่านบริษัทย่อยในต่างประเทศ ได้แก่
C.P. Standart Gida Sanayi ve Ticaret A.S.
ซึ่งดำเนินธุรกิจไก่ครบวงจรในประเทศตุรกี C.P. Aquaculture (Beihai) Co., Ltd. และ
C.P. Aquaculture (Hainan) Co., Ltd. ซึ่งดำเนินธุรกิจผลิตและจำหน่ายอาหารสัตว์น้ำ
ฟาร์มเพาะเลี้ยงสัตว์น้ำ และเพาะพันธุ์สัตว์น้ำ ในประเทศสาธารณรัฐประชาชนจีน C.P. Food
Product (Shanghai) Co., Ltd.
ซึ่งดำเนินธุรกิจร้านอาหารไทยในประเทศสาธารณรัฐประชาชนจีน Charoen Pokphand (India)
Private Limited ซึ่งดำเนินธุรกิจผลิตและจำหน่ายอาหารสัตว์ในประเทศอินเดีย Star
Feedmills (M) Sdn. Bhd. (“SFM”) และ Calibre Nature (M) Sdn. Bhd. (“CLB”)
ซึ่งดำเนินธุรกิจผลิตและจำหน่ายอาหารสัตว์น้ำ ฟาร์มเพาะเลี้ยงสัตว์น้ำ
และแปรรูปสัตว์น้ำในประเทศมาเลเซีย ทั้งนี้ SFM และ CLB
จะเริ่มมีรายได้จากการดำเนินธุรกิจในปี 2549 สำหรับ Charoen Pokphand (USA), Inc.
ได้หยุดการประกอบกิจการตั้งแต่เดือนมีนาคม 2547 เป็นต้นมา

นอกจากการดำเนินธุรกิจหลักดังกล่าวข้างต้นแล้ว ซีพีเอฟยังมีการลงทุนในบริษัทย่อยอีก 2 บริษัท
เพื่อให้บริการแก่บริษัทภายในกลุ่มซีพีเอฟเป็นหลัก ได้แก่ บริษัท ซีพีเอฟ ไอทีเซ็นเตอร์ จำกัด
ดำเนินธุรกิจการให้บริการด้านเทคโนโลยีสารสนเทศและ บริษัท ซีพีเอฟ เทรนนิ่งเซ็นเตอร์ จำกัด
ดำเนินธุรกิจการให้บริการด้านการฝึกอบรม ส่วนบริษัทย่อยที่ดำเนินธุรกิจด้านการลงทุนมี 2 บริษัท
ได้แก่ CPF Investment Limited และ BKP Holdings Limited นอกจากนี้
ซีพีเอฟยังมีเงินลงทุนทางตรงและทางอ้อมในธุรกิจต่างๆ ทั้งในประเทศและต่างประเทศ
โดยเป็นเงินลงทุนในธุรกิจที่เกี่ยวเนื่องกับธุรกิจหลัก เช่น
ธุรกิจเกษตรอุตสาหกรรมในประเทศมาเลเซีย (Charoen Pokphand Holdings (Malaysia)
Sdn. Bhd.) ในประเทศเวียดนาม (C.P. Vietnam Livestock Co., Ltd.)
และในประเทศอินเดีย (C.P. Aquaculture (India) Private Limited) เป็นต้น
และเป็นเงินลงทุนในธุรกิจที่ไม่เกี่ยวเนื่องกับธุรกิจหลัก เช่น ธุรกิจค้าปลีกและค้าส่งในประเทศไทย
(บริษัท ซี.พี. เซเว่นอีเลฟเว่น จำกัด (มหาชน) และ บริษัท สยามแม็คโคร จำกัด (มหาชน)
ตามลำดับ) ธุรกิจโทรคมนาคมในประเทศไทย (บริษัท ทรู คอร์ปอเรชั่น จำกัด (มหาชน))
ธุรกิจซุปเปอร์สโตร์ในประเทศสาธารณรัฐประชาชนจีน (Lotus-CPF (PRC) Investment Co.,
Ltd. (“Lotus-CPF”) ซึ่งที่ประชุมคณะกรรมการบริษัทเมื่อวันที่ 27 กุมภาพันธ์ 2549
ได้มีมติให้บริษัทย่อยขายเงินลงทุนใน Lotus-CPF ทั้งหมดออกไป โดยจะนำเสนอเรื่องดังกล่าวต่อ
ที่ประชุมสามัญผู้ถือหุ้นครั้งที่ 1/2549 ในวันที่ 28 เมษายน 2549) ธุรกิจสวนป่าในประเทศไทย
(บริษัท นว 84 จำกัด) และธุรกิจบริหารโครงการศูนย์การค้า “Super Brand Mall”
ในประเทศสาธารณรัฐประชาชนจีน (Kinghill Limited) เป็นต้น

ซีพีเอฟนำหุ้นสามัญเข้าจดทะเบียนในตลาดหลักทรัพย์แห่งประเทศไทยเมื่อเดือนธันวาคม 2530
และได้แปรสภาพเป็นบริษัทมหาชนจำกัด ในเดือนมกราคม 2537
โดยได้เปลี่ยนแปลงมูลค่าหุ้นสามัญที่ตราไว้ จากเดิมมูลค่าหุ้นละ 10 บาท เป็นมูลค่าหุ้นละ 1 บาท
เมื่อเดือนกันยายน 2544

ปัจจุบัน ซีพีเอฟมีหลักทรัพย์จดทะเบียนในตลาดหลักทรัพย์แห่งประเทศไทยภายใต้ชื่อย่อ “CPF”
สำหรับหุ้นสามัญ
“CPF07NA” และ “CPF09NA” สำหรับหุ้นกู้ที่ออกในปี 2547 และ “CPF086A” และ “CPF106A”
สำหรับหุ้นกู้ที่ออกในปี 2548 โดย ณ วันที่ 31 ธันวาคม 2548 ซีพีเอฟมีทุนชำระแล้ว
7,519,937,826 บาท เป็นหุ้นสามัญทั้งจำนวน และมีมูลค่าหุ้นสามัญ CPF ตามราคาตลาด ณ
วันดังกล่าวประมาณ 45,872 ล้านบาท

รายได้จากการขายสุทธิรวมของซีพีเอฟและบริษัทย่อย สำหรับงวดปีบัญชีสิ้นสุดวันที่ 31 ธันวาคม
2548 มีจำนวน 113,374 ล้านบาท และมีกำไรสุทธิจำนวน 6,747 ล้านบาท โดยในระหว่างปี
2548 ซีพีเอฟได้จ่ายเงินปันผลระหว่างกาลให้แก่ผู้ถือหุ้น รวมทั้งสิ้น 3 ครั้ง
ครั้งแรกเป็นการจ่ายจากเงินปันผลที่ได้รับจากบริษัทย่อยซึ่งจัดสรรมาจากกำไรที่เสียภาษีเงินได้นิติบุคคลในอัตราร้อยละ
30 ในอัตราหุ้นละ 0.08 บาท และจ่ายจากกำไรสุทธิของกิจการที่ได้รับยกเว้นภาษีเงินได้นิติบุคคล
ในอัตราหุ้นละ 0.04 บาท รวมเป็นเงินปันผลจ่ายหุ้นละ 0.12 บาท
ครั้งที่สองเป็นการจ่ายจากเงินปันผลที่ได้รับจากบริษัทย่อยซึ่งจัดสรรมาจากกำไรที่เสียภาษีเงินได้นิติบุคคลในอัตราร้อยละ
30 ในอัตราหุ้นละ 0.18 บาท
และครั้งที่สามเป็นการจ่ายจากเงินปันผลที่ได้รับจากบริษัทย่อยซึ่งจัดสรรมาจากกำไรที่เสียภาษีเงินได้นิติบุคคลในอัตราร้อยละ
30 ในอัตราหุ้นละ 0.14 บาท นอกจากนี้ เมื่อวันที่ 27 กุมภาพันธ์ 2549
คณะกรรมการบริษัทมีมติให้จ่ายเงินปันผลสำหรับผลการดำเนินงานประจำไตรมาสที่ 4 ปี 2548
ให้แก่ผู้ถือหุ้นในอัตราหุ้นละ 0.06 บาท โดยจะจ่ายเป็นเงินปันผลประจำปี
และให้เสนอต่อที่ประชุมสามัญผู้ถือหุ้นครั้งที่ 1/2549 ในวันที่ 28 เมษายน 2549 เพื่อพิจารณาอนุมัติ
อนึ่ง เงินปันผลประจำปีเมื่อรวมกับเงินปันผลระหว่างกาลที่บริษัทได้จ่ายไปในระหว่างปี 2548
จำนวน 3 ครั้ง จะรวมเป็นเงินปันผลจ่ายทั้งสิ้น 3,545 ล้านบาท หรือคิดเป็นร้อยละ 52.54
ของกำไรสุทธิประจำปี 2548